ศบค. รายงานตัวเลขผู้ติดเชื้อวันนี้ 930 ราย พบผู้เสียชีวิต 1 คน
แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานตัวเลขผู้ติดเชื้อโควิด-19 วันนี้ 30 มกราคม 2564 ว่า เพิ่มขึ้น 930 ราย ผู้ป่วยยืนยันสะสม 17,953 ราย หายป่วยแล้ว 11,505 ราย  รักษาตัวอยู่ที่โรงพยาบาล 6,371 ราย พบผู้เสียชีวิต 1 คน รวมผู้เสียชีวิตสะสม 77 คน โดยผู้ป่วยที่เพิ่มขึ้น 930 ราย เป็นผู้ติดเชื้อในประเทศ 916 ราย ติดเชื้อจากต่างประเทศ 14 ราย แบ่งเป็นผู้ป่วยรายใหม่จากระบบเฝ้าระวังและระบบบริการ 27 ราย จากการค้นหาผู้ติดเชื้อเชิงรุกในชุมชน  899 ราย ติดเชื้อจากต่างประเทศและเข้า State Quarantine 11 ราย เดินทางมาจากประเทศอิหร่าน 1 ราย เกาหลีใต้ 1 ราย สหรัฐอเมริกา 2 ราย ไนจีเรีย 2 ราย รัสเซีย 1 ราย สหราชอาณาจักร 2 ราย เยอรมนี 2 ราย และผู้ที่เดินทางมาจากต่างประเทศ ประเทศมาเลเซีย 3 ราย ส่วนผู้ป่วยยืนยันสะสมรอบใหม่ตั้งแต่วันที่ 15 ธันวาคม 2563 ถึง 30 มกราคม 2564 มีผู้ป่วยยืนยันสะสม 13,716 รายขณะที่สถานการณ์การแพร่ระบาดของโรคโควิด-19 ทั่วโลก พบว่าในวันนี้มียอดผู้ติดเชื้อยืนยันสะสม 102,628,593 ราย รักษาตัวหายแล้ว 74,325,752 ราย เสียชีวิตรวม 2,216,285 คน โดยประเทศที่มียอดผู้ติดเชื้อสะสมสูงสุด 5 อันดับแรก ได้แก่ อเมริกา อินเดีย บราซิล รัสเซีย และสหราชอาณาจักร ตามลำดับ โดยประเทศไทยอยู่อันดับ 118 ของโลก